b'\n_START_ARTICLE_\nStavgranat\n_START_PARAGRAPH_\nStavgranat er en type h\xc3\xa5ndgranat som har et langt skaft, vanligvis av tre, for \xc3\xa5 kunne kastes lenger enn en rund h\xc3\xa5ndgranat. Stavgranater ble innf\xc3\xb8rt i den tyske h\xc3\xa6ren under f\xc3\xb8rste verdenskrig og ble beholdt i ulike modeller til slutten av andre verdenskrig. V\xc3\xa5pentypen finnes i flere varianter og var ogs\xc3\xa5 i bruk i blant annet \xc3\x98sterrike-Ungarn og Kina. Ogs\xc3\xa5 Den r\xc3\xb8de arm\xc3\xa9 hadde en type stavgranat. Stavgranater er et karakteristisk v\xc3\xa5pen fra verdenskrigene og et vanlig samlerobjekt.\n_START_SECTION_\nTyske stavgranater\n_START_PARAGRAPH_\nEn klassisk stavgranat er den tyske Model 24 Stielhandgranate (sprenggranat). Forgjengeren til denne ble innf\xc3\xb8rt i 1915 og videreutviklet i l\xc3\xb8pet av f\xc3\xb8rste verdenskrig. Stielhandgranate 24 var i bruk i den tyske h\xc3\xa6ren fra 1924 til slutten av andre verdenskrig, riktignok i nye modeller innf\xc3\xb8rt 1939 og 1943. Granaten var 36,5\xc2\xa0cm lang, og det hule treskaftet inneholdt en trekksnor for \xc3\xa5 aktivere en detonator (fenghette) som utl\xc3\xb8ste en sprengladning i granathodet, det vil si en pulverblanding av TNT innkapslet i en metallboks av tyntvalset blikk. Sprengkraften og splinter fra metallet i boksen kunne skade mennesker betydelig. Etter at utl\xc3\xb8sersnora var trukket, gikk det 4-5 sekunder f\xc3\xb8r bomben eksploderte.'